RESOLUCIÓN do 5 de decembro de 2016 pola que se dá publicidade á relación de solicitantes sen asignación de dereitos do réxime do pagamento básico de acordo coa Orde do 10 de marzo de 2015 pola que se regula a aplicación dos pagamentos directos á agricultura e á gandaría e das axudas ao desenvolvemento rural suxeitas ao sistema integrado de xestión e control.
Fondo Galego de Garantía Agraria — III. Outras disposicións — 22/12/2016

Mediante a Orde do 10 de marzo de 2015 (DOG núm. 48, do 11 de marzo) pola que se regula a aplicación dos pagamentos directos á agricultura e á gandaría e das axudas ao desenvolvemento rural suxeitas ao sistema integrado de xestión e control, establécese o pagamento básico como unha liña de axuda integrada nos pagamentos directos á agricultura e á gandaría establecidos no Regulamento (UE) nº 1307/2013 do Parlamento Europeo e do Consello, do 17 de decembro de 2013, e no Real decreto 1075/2014, do 19 de decembro.
En relación coa comunicación da asignación dos dereitos definitivos de pagamento básico, o artigo 25, número 10, do Regulamento (UE) nº 1307/2013 do Parlamento Europeo e do Consello, do 17 de decembro de 2013, polo que se establecen normas aplicables aos pagamentos directos aos agricultores en virtude dos réximes de axuda incluídos no marco da política agrícola común e polo que se derrogan os regulamentos (CE) nº 637/2008 e (CE) nº 73/2009 do Consello, establece que os Estados membros informarán os agricultores do valor dos seus dereitos de pagamento calculado de acordo co citado artigo e cos artigos 26 e 27, para cada ano do período a que se aplica o citado regulamento.
No entanto, con base nas dúas disposicións regulamentarias anteriores, o Real decreto 1076/2014, do 19 de decembro, sobre asignación de dereitos de réxime de pagamento básico da política agrícola común, engade, no seu artigo 20, número 3, que para realizar as comunicacións dos dereitos de pagamento básico, sinaladas no punto anterior, as comunidades autónomas, unha vez que o Ministerio de Agricultura, Alimentación e Medio Ambiente remita os datos necesarios para tal fin, remitirán aos beneficiarios do réxime de pagamento básico por calquera das formas posibles que lles permita o coñecemento dos seus datos.
Por outra parte, mediante o Anuncio do 16 de marzo de 2016 (DOG núm. 58, do 28 de marzo) sobre a asignación definitiva dos dereitos de pagamento básico, comunicouse aos beneficiarios de pagamento básico, ademais da información mínima establecida nos regulamentos comunitarios, o importe de referencia dos importes percibidos en 2014 procedentes das axudas directas integradas no réxime de pagamento básico.
Base legal:
Orde do 10 de marzo de 2015 pola que se regula a aplicación dos pagamentos directos á agricultura e á gandaría e das axudas ao desenvolvemento rural suxeitas ao sistema integrado de xestión e control.
Anuncio do 16 de marzo de 2016 sobre a asignación definitiva dos dereitos de pagamento básico.
Real decreto 1076/2014, do 19 de decembro, sobre asignación de dereitos de réxime de pagamento básico da política agrícola común.
Regulamento (UE) nº 1307/2013 do Parlamento Europeo e do Consello, do 17 de decembro de 2013, polo que se establecen normas aplicables aos pagamentos directos aos agricultores en virtude dos réximes de axuda incluídos no marco da política agrícola común e polo que se derrogan os regulamentos (CE) nº 637/2008 e (CE) nº 73/2009 do Consello.
Logo do informe da Subdirección Xeral de Xestión da PAC e de acordo coa proposta de resolución da Dirección do Fondo Galego de Garantía Agraria da Consellería do Medio Rural,
Comunicar a non asignación de dereitos de pagamento básico aos solicitantes relacionados no anexo.
O dito anexo, xunto con esta resolución, publicarase na sede electrónica do Fondo Galego de Garantía Agraria: http://mediorural.xunta.gal/es/fogga/
Os interesados terán información detallada da asignación mediante a notificación para o efecto ou na sede electrónica do Fondo Español de Garantía Agraria (www.fega.es).
Contra esta resolución, que non esgota a vía administrativa, poderá interpoñerse recurso de alzada perante a presidenta do Fogga, no prazo dun mes de conformidade co disposto no artigo 5.2 do Decreto 7/2014, do 16 de xaneiro, e nos artigos 121 e 122 da Lei 39/2015, do 1 de outubro, do procedemento administrativo común das administracións públicas. A presentación do recurso poderá facerse en calquera dos lugares previstos no artigo 16.4 da Lei 39/2015, do 1 de outubro.
Santiago de Compostela, 5 de decembro de 2016
Motivo:
01. O solicitante non tiña dereito a recibir pagamentos dunha solicitude de axuda de pagamentos directos en 2013 segundo o artigo 10.1.b) do Real decreto 1076/2014, do 19 de decembro.
02. O produtor non percibiu importes dos réximes de axuda de pagamentos directos no ano 2014 segundo o indicado no artigo 13 do Real decreto 1076/2014, do 19 de decembro.
03. O solicitante non ten hectáreas admisibles determinadas declaradas na solicitude única 2013, polo que non se asigna ningún dereito segundo o artigo 12 do do Real decreto 1076/2014, do 19 de decembro.
04. O solicitante non ten hectáreas admisibles na campaña 2015, non se asigna ningún dereito segundo o artigo 12 do Real decreto 1076/2014, do 19 de decembro.
05. O solicitante ten menos de 0,2 hectáreas admisibles na campaña 2015, non se asigna ningún dereito segundo o artigo 10.6 do Real decreto 1076/2014, do 19 de decembro.
06. O solicitante cedeu superficie no ano 2014 e perdeu o dereito de acceso ao réxime de pagamento básico segundo o artigo 10 do Real decreto 1076/2014, do 19 de decembro.
07. O solicitante transmite toda a asignación de pagamento básico por alegacións en 2015 segundo o artigo 19 do Real decreto 1076/2014, do 19 de decembro.
08. O solicitante non é agricultor activo polo que non se asigna ningún dereito segundo o artigo 10.1 do Real decreto 1076/2014, do 19 de decembro.
09. O solicitante presentou renuncia á solicitude única da campaña 2015 en Galicia.